АҞӘА, мшаԥы 19 – Sputnik, Бадраҟ Аҩӡба. Аԥснытәи аспортсмен Дмитри Ӷәазаа европатәи ачемпионат "Lamborghini Super Trofeo-2021" аҿы акласс Pro-AM аҟны италиатәи акоманда "Target Racing" апилотк иаҳасабала аиааира игеит.
"Автоеиԥхныҩлара мҩаԥысуан Монце автодром аҿы. Ари культтә автодромуп, ирццаку трассоуп. Раԥхьаӡа акәны ара сықәгылон. Ҩымчыбжь аԥхьа атестқәа сырхысит", - Sputnik иазеиҭеиҳәеит Дмитри Ӷәазаа.
Акоманда "Target Racing" апилот иара убасгьы еиҭеиҳәеит ачемпионат актәи аицлабра 13 машьына шалахәыз.
"Абсолиут ала ҳжәаҩатәины ҳгылан, акласс аҿы ҳахԥатәины. Амашьына амаршәа кны ҳныҟәарала абсолиут аҿы ҳаԥшьбатәихеит, ҳакласс аҿы – аиааира аагеит", - иҳәеит аспортсмен.
Дмитри Ӷәазаа дицықәгылон италиатәи аспортсмен қәыԥш Андреа Колои, "Формула-3" уаанӡатәи алахәыла.
"Lamborghini Super Trofeo-2021" инеиԥынкыланы фымчыбжь рыԥсшьарамшқәа раан имҩаԥыслоит Италиа, Франциа, Нидерландқәа, Бельгиа, Германиа. Ачемпионат хнаркәшоит "Lamborghini World Final", жьҭаара 30 - 31 рзы италиатәи атрасса Мизано аҿы.
Дмитри Ӷәазаа - профессионалтә спортсменуп, автоеиԥхныҩларақәа дрылахәуп 2010 шықәса раахыс. 2018 шықәса абҵарамзазы иара акатегориа PRO иатәу аиԥхныҩларақәа Mitjet 2L рҿы Урыстәыла дачемпионхеит. 2019 шықәсазы Франциаҟа диасит, далахәын акласс GT4 иатәу аицлабрақәа. 2019 шықәсазы Дмитри Ӷәазаа дызлахәыз франциатәи акоманда "Speed Car" атурнир "Шесть часов Ле-Мана" аҿы аиааира агеит.